**Közbeszerzési Hatóság**

1026 Budapest, Riadó utca 5.

**Tisztelt Közbeszerzési Hatóság!**

**A Nemzeti Agrárkutatási és Innovációs Központ** (2100 Gödöllő, Szent-Györgyi A. u. 4.) ajánlatkérő képviseletében a közbeszerzésekről szóló 2015. évi CXLIII. törvény (a továbbiakban Kbt.) 103. § (1) bekezdésében előírt tájékoztatási kötelezettségünknek eleget téve mellékelten megküldjük az „Egységes intézményi szoftverrendszer módosítása, bővítése, működésének támogatása, valamint szoftver-követési, adat-karbantartási, javítási munkáinak elvégzése” tárgyú, hirdetmény közzététele nélküli tárgyalásos eljárás ajánlattételi felhívását.

A hirdetmény közzététele nélküli tárgyalásos eljárás alkalmazásának jogcíme: a Kbt. 112. § (1) bekezdés b) pontja alapján a 98. § (2) bekezdés c.) pontja.

A Kbt. 98. § (2) bekezdés c) pontja alkalmazására jogszerűen akkor kerülhet sor, ha csak és kizárólag egy meghatározott szervezet képes a szerződés teljesítésére, és ezt a kizárólagosságot a beszerzés tárgyához kapcsolódó műszaki-technikai sajátosság vagy a kizárólagos jogok védelme teremti meg feltéve, hogy az ajánlatkérő számára nem létezik reális alternatíva beszerzési igényének kielégítésére, és a verseny hiánya nem annak a következménye, hogy a közbeszerzés tárgyát a versenyt indokolatlanul szűkítő módon határozták meg. Ezen eljárásfajta kivételes jellegét az adja, hogy a beszerzési igényt realizáló szerződést kizárólag egy szervezet képes teljesíteni, és a szerződés teljesítésére való képesség nem választható el a beszerzési igénytől, a beszerzés tárgyától. Erre tekintettel a szerződés teljesítésére való képességet a beszerzési igénynek tartalmat adó tárgy szerint kell összevetni a törvényi feltételekkel. A kizárólagos jogok védelmére az eljárás abban az esetben alapítható, ha a felhívásban és a dokumentációban megfogalmazott beszerzési igény kizárólag a fennálló szerzői jog érintésével valósítható meg, más személy általi teljesítés kizárólagos szerzői jogokat sértene. (Közbeszerzési Döntőbizottság D.527/11/2014. számú határozata)

Ajánlatkérő, a Nemzeti Agrárkutatási és Innovációs Központ teljes körű költségvetési, ügyviteli feladatainak ellátása érdekében NAIK/211-4/2014 – 050/51355 számon, 2014. március 3-án eseti szoftverfejlesztést, szoftver implementációt rendelt meg, melynek eredményeként a kifejlesztett EOS® teljes körű ügyvitelt szolgáltató információs költségvetési típusú integrált rendszer (ver. 100501-1) (továbbiakban: Szoftver) örökös használati joga Ajánlatkérő részére átadásra került. Jelenleg a Szoftvert HC Delta Kft. a 2015. november 30-án, hirdetmény közzététele nélküli tárgyalásos közbeszerzési eljárás alapján megkötött vállalkozási szerződés szerint működteti, látja el a szoftver-követési, adat-karbantartási, javítási munkáit.

Felek a szerződés 12. pontjában rögzítették, hogy a Vállalkozó az általa készített, szállítandó termékkel – beleértve a szoftvereket is –összefüggő szerzői vagyoni jogait nem engedi át a Megrendelőnek, azt magának fenntartja. Az átadott termék egésze és részei is szerzői jogvédelem alatt állnak. Felhasználó az átadott rendszert vagy annak egyes részeit nem másolhatja, másolását senki másnak nem engedélyezheti és semmilyen egyéb módon nem reprodukálhatja.

A Szoftverlicenc szerződés, valamint a szerzői jogról szóló 1999. évi LXXVI. törvény (Szt.) alapján az ügyviteli szoftverrendszer fejlesztője kizárólagos joggal rendelkezik az ügyviteli szoftver felhasználási jogaival, így annak fejlesztésére, módosítására, support és üzemeltetés támogatási szolgáltatás teljesítésére kizárólag a HC Delta Kft. jogosult, mivel az ügyviteli szoftver forráskódját nem vásárolta meg az Ajánlatkérő.

Jelen Ajánlatkérés tárgya az Ajánlatkérő által kizárólagos használati joggal birtokolt, egységes és integrált Szoftver átalánydíjas szoftver-support, illetve szoftver-követési, adat-karbantartási, javítási munkáinak elvégzése, az ügyviteli tevékenység során felmerülő igényeknek a kivizsgálása, szükség esetén a főkönyvi, illetve a lekérdező rendszer módosítása, változtatása, valamint a hibabejelentések fogadásával és kezelésével (Help Desk szolgáltatással) kapcsolatban folyamatos rendelkezésre állás biztosítása 24 hónapos időtartamra.

A licenc tárgyát képező szoftverek a HC Delta Kft. kizárólagos szellemi tulajdonát képezik. A felhasználó ezzel nem átruházható licencjogot szerez a szoftver használatára. A felhasználás terjedelme a szoftver rendeltetésszerű használatához szükséges terjedelemre korlátozódik. Az engedély nem terjed ki az alkalmazás terjesztésére, átdolgozására, többszörözésére, elemzésére, visszafejtésére.

A melléklet nyilatkozatban a szoftver tulajdonos HC Delta Szolgáltató és Kereskedelmi Kft. (adószám: 10821109-2-02, cégjegyzékszám: 02-09-063100) ügyvezetője úgy nyilatkozik, hogy az EOS® (Teljes körű Ügyvitelt Szolgáltató és Információs Rendszer) szoftverrendszer szoftverterméknek minősül. Az EOS® (ver. 100501-1) Rendszer tulajdonosi és szerzői joga (beleértve, de erre nem korlátozva, a szoftvertermékbe beépített képeket, szövegeket, interfész elemeket, modulokat, az összes írásos dokumentációt) a HC Delta Kft-t illeti meg, annak másolására, továbbadására, továbbhasznosítására ellenszolgáltatásért, vagy ellenszolgáltatás nélkül más nem jogosult, annak módosítására, továbbfejlesztésére, adatbázis struktúra átalakítására kizárólag a HC Delta Kft, jogosult. Bármilyen illetéktelen beavatkozás a szerzői jogok megsértésének minősül. Tilos visszafordítani, visszafejteni, belső felépítését elemezni. Rendeltetésellenes használatnak minősül más vállalkozó igénybe vétele az EOS® Rendszer (szoftvertermék) továbbfejlesztésére, adatbázis szerkezetének átalakítására, programkód jogszabálykövetésből eredő módosítására, vagy más szállítótól igénybe vett olyan szolgáltatás, amely a Rendszerbe történő bármely beavatkozással jár.

A hirdetmény közzététele nélküli közbeszerzési eljárás tárgya az, hogy az Ajánlatkérő az általa korábban már megszerzett EOS® szoftverrendszer működtetését és fejlesztését biztosítsák egy szolgáltatási („szupport”) szerződés útján. Hivatkozunk a Fővárosi Törvényszék 28.K.30.434/2011/10. szám alatt hozott ítéletében foglaltakra is, amelyben a bíróság kimondta, hogy az ajánlatkérőnek joga van a rendelkezésére álló erőforrások és igények mérlegelésére, ennek során kizárólagos joga van a beszerzése tárgyát akár valamely konkrét szoftver rendszerként meghatározni.

Ajánlatkérő az EOS® szoftverrendszer támogatására vonatkozó szerződést kizárólag egy szervezettel kötheti meg, figyelemmel a 2014. március 3-án, valamint 2015. november 30-án megkötött szerződéek rendelkezéseire. A fentebb már említett ítéletben megjelent jogértelmezésből következően, amennyiben a beszerzés tárgyát szerzői jog alapján kizárólag egy szervezet képes teljesíteni, akkor fennáll a hirdetmény közzététele nélküli tárgyalásos eljárás jogalapja. A Kbt. 98. § (2) bekezdésének c) pontja alkalmazása jogszerű azért is, mert a szoftver működtetését érintő szupport-szolgáltatások, mint a szerződés tárgya és a szupport-szolgáltatások teljesítésére való kizárólagos jogosultság között fennáll az ok-okozati összefüggés. Az ajánlattevő tulajdonában lévő licenc a szoftver fejlesztéséhez, működésének támogatásához szükséges szupport-szerződés, vagyis a beszerzés tárgyát képező igény alapjául szolgált. A szoftvertámogatáshoz szükség van a meglévő licencre, amelyet kizárólagos jogok védelme, tehát szerzői jogvédelem alá eső termék miatt kizárólag egy szervezet képes teljesíteni. Indokolja a tárgyalásos eljárás alkalmazását az is, hogy műszaki-technikai sajátosság miatt sem képes más a szolgáltatás teljesítésére csak a szoftver tulajdonos HC Delta Szolgáltató és Kereskedelmi Kft. Az ügyviteli szoftver forráskódjával egyedül a Társaság rendelkezik, így a szoftver fejlesztését és paraméterezését sem tudja más teljesíteni.

A Kbt. további feltételként rögzíti a tárgyalásos eljárás alkalmazásához, hogy az ajánlatkérő számára nem létezik reális alternatíva beszerzési igényének kielégítésére, és a verseny hiánya nem annak a következménye, hogy a közbeszerzés tárgyát a versenyt indokolatlanul szűkítő módon határozták meg.

1. A későbbiekben részletesen meghatározott szupport szolgáltatás kiváltásának egyetlen alternatív megoldása, egy teljesen új rendszer bevezetése, az adatok migrálása és betanítása maximum 200 felhasználónak. Ajánlatkérő a közbeszerzési eljárás előkészítéseként végzett piackutatás alkalmával ellenőrizte, hogy hasonló ügyviteli szoftverrendszerek kialakításának és bevezetésének az ellenértéke a közelmúltban más közbeszerzési eljárásokban hogyan alakultak: a Pázmány Péter Katolikus Egyetem által megrendelt integrált vállalatirányítási rendszer bevezetése, támogatása tárgyú szerződésben 323.505.739,- Ft. vállalkozói díj került kikötésre, melynek keretében az EOS rendszerhez hasonlóan az alábbi területeken kerül sor támogatás kialakítására: Pénzügy-számvitel, Kontrolling, Beszerzés, Beruházás, Pályázatkezelés, Riporting, Workflow. Az ajánlatkérőnek nincsen pénzügyi fedezete egy új ügyviteli rendszer bevezetésére, amelynek a bevezetésen túl tartalmaznia kellene a migrációs költségeket is. Az új rendszer bevezetését követően valamennyi felhasználó alkalmazottaknak szükséges a betanítása, amely az Intézet működésének hatékonyságát csökkenti és jelentős veszélyeket tartalmaz a munkaerő megtartása szempontjából is. Ajánlatkérőnek arra is figyelemmel is kell lennie, hogy egy teljesen új ügyviteli rendszer bevezetése csak a számvitelről szóló 2000. évi C. törvény 15. § (6) bekezdésében előírt folytonosság elvének betartásával valósulhat meg, amely további nehézséget és kockázatot jelent.

Ennek okán Ajánlatkérő megállapította, hogy nincsen reális alternatívája a jelenlegi rendszer támogatásának, szoftver-követési, adat-karbantartási, javítási munkák elvégzésének.

1. Az a.) pontban kifejtettek alapján Ajánlatkérő csak egy módon tudta meghatározni a beszerzés tárgyát, amely teljes körűen tartalmazza a beszerzési igényét.

Az eljárás becsült értéke nettó 43.200.000,- Ft. Ajánlattételre felhívott ajánlattevő: HC Delta Kft. 7634 Pécs Ürögi fasor 2/a. A beszerzés saját forrásból kerül megvalósításra, ajánlatkérő költségvetési szerv.

Budaörs, 2017. augusztus 28.

Tisztelettel:

Dr. Kozma György

Kozma Ügyvédi Iroda

Nyertes Ajánlattevő által biztosítandó szolgáltatások és kötelezettségek műszaki tartalma.

# Szoftver Továbbfejlesztése és Üzemeltetése

Ajánlattevő a felek által megkötésre kerülő szerződés alapján biztosítsa Ajánlatkérő számára a Szoftver teljes körű folyamatos működtetését, az Ajánlatkérő - jogszabályokban és belső előírásokban rögzített feltételeknek megfelelő tartalmú és felépítésű – ügyviteli és számviteli nyilvántartási feladatainak elláthatósága érdekében, valamint a Szoftver teljes körű, folyamatos karbantartását és aktualizálását.

A Szoftver jogszabályváltozás miatti újraparaméterezett verziói díjmentesen kerüljenek Ajánlatkérőhöz telepítésre, legkésőbb a tárgyi jogszabályváltozások hatálybalépését megelőző három munkanappal.

Ajánlattevő teljes kártérítési kötelezettség vállalása mellett szavatolnia szükséges, hogy a Szoftver és annak programmoduljai alapján előállított nyilvántartások, bizonylatok, analitikák és egyéb lekérdezések folyamatosan megfelelnek a jogszabályoknak.

A Szoftver Ajánlattevő hibájából eredő javításának összes költsége, kiszállások költségét is ideértve a Ajánlattevőt terheli.

Ajánlattevő felelős az üzemeltetett Szoftver teljes körű szolgáltatásra való alkalmasságáért és vírusmentességéért.

# Rendelkezésre állás

Ajánlattevőnek a Szoftver hiba nélküli működésére legalább 96%-os százalékban kifejezett rendelkezésre állást szükséges garantálnia.

Ajánlattevő Help Desk üzemeltetési szolgáltatásán keresztül biztosítsa, hogy az Ajánlatkérő munkatársai segítséget kaphassanak a Szoftver üzemeltetése során felmerülő problémáik megoldásához.

Az Ajánlattevő képviselői support tevékenység céljából minimálisan munkanapokon 8.00 és 16.00 óra között legyenek elérhetők, valamint ha a felvetett probléma jellegénél fogva szükséges a Ajánlatkérő kérésére a Ajánlatkérő telephelyén végezzék el feladataikat.

Az Ajánlatkérő által küldött E-mailen vagy Faxon érkező megkeresésekre az Ajánlattevő haladéktalanul, de legfeljebb 8 munkaórán belül köteles reagálni. Az Ajánlattevő vállalja, hogy Szoftver leállás esetén a support tevékenységet törzsmunkaidőben haladéktalanul, de legfeljebb 4 munkaórán belül megkezdi. Az Ajánlattevő a törzsmunkaidőt követően bejelentés esetén az azt követő ügyeleti időszak megkezdésétől számított 2 munkaórán belül köteles reagálni.

Ajánlatkérő köteles minden, kellőképpen dokumentált Ajánlattevői kérdésre, konzultációs igényre a szerződésben meghatározott értesítési és válaszadási szabályoknak megfelelően válaszolni, a felvetett probléma megoldásában közreműködni.

Ajánlattevő köteles Ajánlatkérő által észlelt, írásban bejelentett (E-mail/fax) hibát rögzíteni, a rögzítés tényét Ajánlatkérő tudomására hozni, és a bejelentéstől számított 8 munkaórán belül a hiba kijavítását megkezdeni.

# Tanácsadás

Az Ajánlattevő tanácsadási tevékenysége az Ajánlatkérő számviteli, pénzügyi és szakmapolitikai vagy technikai kérdéseire vonatkozhat.

A leggyakoribb tanácsadási esetek, de nem kizárólagosan:

* Tanácsadás arra vonatkozóan, hogy a Szoftver alkalmas-e a Ajánlatkérő által kötelezően ellátandó feladatok ellátásra, valamint a kitűzött új célok elérésére.
* A Szoftver nyújtotta lehetőségek használatának magyarázata.
* Jogszabály értelmezés, feladat specifikálás.

# Szoftver Paraméterezés

Ajánlattevő a Szerződés érvényességi ideje alatt külön díj felszámítása nélkül köteles a Szoftverben a jogszabályi változásokat és az üzemeltetési munka során kialakított, Ajánlatkérő által megrendelt paraméterezéseket, kisebb módosító, illetve modul és interfész bővítő fejlesztéseket átvezetni, a folyamatos működőképességet biztosítani, valamint az esetleges hibákat kiküszöbölni.

Ajánlattevő a Szerződés érvényességi ideje alatt külön díj felszámítása nélkül köteles elvégezni azokat a konverziókat, adatbázis-karbantartásokat amelyek a pénzügyi év, vagy beszámolási időszak nyitásához vagy zárásához kapcsolódnak.

Ajánlattevő a Szerződés érvényességi ideje alatt külön díj felszámítása nélkül köteles elvégezni azokat a Szoftver paraméterezéseket, kisebb módosításokat, amelyek a tesztelési szakaszban nem felmerülő, de Ajánlatkérő által történő használhatóságot negatívan befolyásoló elemek javítására irányulnak.

# Oktatás, képzés

Oktatás során az Ajánlattevő szakértői külön díjazás nélkül oktatásban kell, hogy részesítsék az Ajánlatkérő alkalmazottait a Szoftver használatáról, funkcióiról, valamint a verziófrissítést követő újdonságairól.

# Üzemeltetés Távelérési szolgáltatással

Ennek keretén belül Ajánlattevőnek az Ajánlatkérő tulajdonában lévő, a Szoftver használatához szükséges számítógépek, szerverek és azokhoz kapcsolódó egyéb kiegészítő elemek szoftveres, távoli internetes elérésen keresztüli adatkarbantartását, üzemeltetés támogatását szükséges biztosítania.

A Távelérési szolgáltatás tartalmazza:

* a Szoftver módosult elemeinek frissítését, karbantartását és felügyeletét
* Szoftverkörnyezet beállítását, szoftveres ellenőrzését
* szükség esetén, szoftveres hiba elhárítására irányuló beavatkozás elvégzését
* a Szoftver futtatási környezetének vizsgálatát, alkalmasságának ellenőrzését

# Az Ajánlattevő kötelezettségei

A szolgáltatás nyújtása közben keletkező, vagy tudomására jutó információkat az Ajánlattevő köteles bizalmasan kezelni. Az Ajánlattevő vállalja, hogy ezen információkat nem tárolja, azoktól mentést saját hálózatán csak és kizárólag a Ajánlatkérő kérése alapján, annak beleegyezésével végez, harmadik fél részére azokat sem részben, sem egészben nem továbbítja.

Az Ajánlattevő csak az Ajánlatkérő tájékoztatása mellett, vagy az Ajánlatkérő kérésére, kimondottan adatvédelemi, biztonsági okokból készíthet a Ajánlatkérő Szoftverén kívül biztonsági adatmentést.

Ajánlattevőnek rendelkeznie kell az Ajánlatkérő által kizárólagos használati joggal birtokolt, egységes és integrált EOS ügyviteli szoftverrendszer, módosítására, továbbfejlesztésére, adatbázis struktúra átalakítására vonatkozó jogokkal.